IZJAVA O ZANESLJIVOSTI 6. Sodišče je v skladu z določbami člena 287 Pogodbe o delovanju Evropske unije (PDEU) revidiralo: (a) zaključni račun Skupnega podjetja ECSEL, ki ga sestavljajo računovodski izkazi (4) in poročila o izvrševanju proračuna (5) za proračunsko obdobje od 27. junija do 31. decembra 2014, ter (b) zakonitost in pravilnost transakcij, povezanih s temi izkazi. Odgovornost poslovodstva 7. V skladu s členoma 16 in 22 Delegirane uredbe Komisije (EU) št. 110/2014 (6) je poslovodstvo odgovorno za pripravo in pošteno predstavitev zaključnega računa Skupnega podjetja ter za zakonitost in pravilnost z izkazi povezanih transakcij: (a) naloge poslovodstva v zvezi z zaključnim računom Skupnega podjetja vključujejo zasnovo, izvajanje in vzdrževanje sistema notranje kontrole, ki se uporablja za pripravo in pošteno predstavitev računovodskih izkazov brez pomembno napačne navedbe zaradi goljufije ali napake, izbiro in uporabo ustreznih računovodskih usmeritev na podlagi računovodskih pravil, ki jih je sprejel računovodja Komisije (7), in pripravo okoliščinam primernih računovodskih ocen. Direktor odobri zaključni račun Skupnega podjetja, potem ko ga računovodja Skupnega podjetja pripravi na podlagi vseh razpoložljivih informacij in napiše pojasnilo, priloženo računovodskim izkazom, v katerem med drugim izjavlja, da je pridobil razumno zagotovilo, da so informacije v vseh pomembnih pogledih resničen in pošten prikaz finančnega položaja Skupnega podjetja; (b) naloge poslovodstva v zvezi z zakonitostjo in pravilnostjo transakcij, povezanih z računovodskimi izkazi, in skladnostjo z načelom dobrega finančnega poslovodenja vključujejo zasnovo, izvajanje in vzdrževanje uspešnega in učinkovitega sistema notranje kontrole, ki zajema ustrezen nadzor in primerne ukrepe za preprečevanje nepravilnosti in goljufij ter po potrebi sodne postopke za izterjavo nepravilno plačanih ali porabljenih sredstev. Revizorjeva odgovornost 8. Sodišče je odgovorno, da na podlagi svoje revizije Evropskemu parlamentu in Svetu predloži izjavo o zanesljivosti letnih računovodskih izkazov ter o zakonitosti in pravilnosti z njimi povezanih transakcij (8). Sodišče izvede revizijo v skladu z mednarodnimi standardi revidiranja in etičnim kodeksom MZRS ter mednarodnimi standardi za vrhovne revizijske institucije INTOSAI. Ti standardi določajo, da mora Sodišče revizijo načrtovati in opraviti tako, da pridobi razumno zagotovilo, da je zaključni račun Skupnega podjetja brez pomembno napačnih navedb in da so z njim povezane transakcije zakonite in pravilne. 9. Revizija zajema izvajanje postopkov za pridobitev revizijskih dokazov o zneskih in razkritjih v računovodskih izkazih ter o zakonitosti in pravilnosti z njimi povezanih transakcij. Postopki so odvisni od revizorjeve presoje, ki temelji na oceni tveganja pomembno napačne navedbe v računovodskih izkazih in pomembne neskladnosti med transakcijami, povezanimi z izkazi, ter zahtevami pravnega okvira Evropske unije, ne glede na to, ali gre za goljufijo ali napako. Pri oceni tega tveganja revizor upošteva vse notranje kontrole, ki se izvajajo za pripravo in pošteno predstavitev računovodskih izkazov, ter nadzorne in kontrolne sisteme, s katerimi se zagotavljata zakonitost in pravilnost z njimi povezanih transakcij, da se pripravijo okoliščinam primerni revizijski postopki. Med revizijo se tudi ovrednotijo primernost računovodskih usmeritev, sprejemljivost računovodskih ocen in celotna predstavitev računovodskih izkazov. 10. Sodišče meni, da so pridobljeni revizijski dokazi zadostna in ustrezna osnova za njegovo izjavo o zanesljivosti. Mnenje o zanesljivosti računovodskih izkazov 11. Po mnenju Sodišča letni računovodski izkazi Skupnega podjetja za obdobje od 27. junija 2014 do 31. decembra 2014 v vseh pomembnih pogledih pošteno predstavljajo njegov finančni položaj na dan 31. decembra 2014 ter njegov poslovni izid in denarne tokove za tedaj končano leto v skladu z določbami njegovih finančnih pravil in računovodskimi pravili, ki jih je sprejel računovodja Komisije. Osnova za mnenje s pridržkom o zakonitosti in pravilnosti z izkazi povezanih transakcij 12. Skupno podjetje ECSEL je prevzelo projekte skupnih podjetij ARTEMIS in ENIAC. Plačila, ki jih je v okviru teh projektov med 27. junijem in 31. decembrom 2014 izvršilo Skupno podjetje ECSEL in so povezana z izjavami o prevzemu stroškov, ki jih izdajo nacionalni organi financiranja držav članic, so znašala 12,6 milijona EUR, kar je 48 % od skupnih plačil, ki jih je izvršilo Skupno podjetje. 13. Skupni podjetji ENIAC in ARTEMIS sta sklenili upravne sporazume z organi držav članic, ki se še vedno uporabljajo po združitvi skupnih podjetij ENIAC in ARTEMIS v Skupno podjetje ECSEL. Te ureditve zagotavljajo, da so naknadne revizije omenjenih plačil prenesene na nacionalne organe financiranja, ki bodo opravili revizije v imenu Skupnega podjetja. Strategija naknadnih revizij Skupnih podjetij ARTEMIS in ENIAC je bila pri revidiranju zahtevkov za povračilo stroškov projektov zelo odvisna od nacionalnih organov financiranja (9). 14. Čeprav je bilo revidiranje zahtevkov za povračilo stroškov projektov preneseno na nacionalne organe financiranja, upravni sporazumi, podpisani s temi organi, ne zajemajo praktičnih ureditev za naknadne revizije. 15. Revizijska poročila nacionalnih organov financiranja so zajela približno 61 % stroškov (stanje aprila 2015), povezanih z zaključenimi projekti, vendar Skupno podjetje ECSEL ni ocenilo kakovosti teh revizij. Sodišče je opravilo oceno revizijskih strategij, vključno z revizijskimi poročili, treh nacionalnih organov financiranja. Pri oceni se je pokazalo, da metodologije, ki jih uporabljajo nacionalni organi financiranja, Skupnemu podjetju ECSEL niso omogočale izračuna zanesljive ponderirane stopnje napake niti stopnje preostale napake pri projektih, ki so se začeli v okviru skupnih podjetij ARTEMIS in ENIAC. Zaradi tega ni mogoče ugotoviti, ali naknadne revizije projektov skupnih podjetij ARTEMIS in ENIAC uspešno delujejo in ali ta ključna kontrola daje zadostno zagotovilo o zakonitosti in pravilnosti z izkazi povezanih transakcij. Mnenje s pridržkom o zakonitosti in pravilnosti z izkazi povezanih transakcij 16. Razen možnih učinkov zadeve, opisane v odstavkih 12–15 v osnovi za mnenje s pridržkom, so transakcije, povezane z letnimi računovodskimi izkazi Skupnega podjetja za leto, ki se je končalo 31. decembra 2014, po mnenju Sodišča v vseh pomembnih pogledih zakonite in pravilne.